Zwiṅwe zwine zwa ṋaṋa u vha ḽisa mbilu musi vha tshi mulavhelesa ndi zwauri u vha humbudza muṋe wawe vhunga a tshi tou vha shomo. Vha thoma u vhuisa zwoṱhe uri ngavhemukalaha vha hone khamusi vho vha vha tshi ḓo ḓi vha fhumudza. Hafhu Maṱodzi ha ḓivhi tshifhaṱuwo tsha khotsi awe vhunga vho lovha mme awe vha tshe vho ḓihwala ngae khomboni ya tshidimela tsha u hwala thundu na moḓoro ngeiNaledi nga ṅwaha wa 1964. Ḓuvha iḽi mukegulu wa khuvhe vha nga si vuwe vho ḽi hangwa na luthihi nga mulandu wazwithu zwivhili zwo iteaho. Makhaulambilu a u ṱutshelwa nga mufunwa wavho we a lovha vha sa athu na u fhedza ṅwaha vho malana na uri vho ri u pfa nga ha khombo iyivha mbo ḓi hwalelwa sibadela he vha mbo ḓi swika vha vhofholowa. Ndi he ṅwana a irwa ḽa Maṱodzi. Nga ḽi tevhelaho nga matsheloni khotsi a mulisa a humbela mushumoni uri a wane thendelo ya u ya u ṱola ṅwana wawe sibadela. Minidzhere wawe a si vhuye a vha na zwiṅwe, o mbo ḓi mu tendela. I tshi sala i tshi rwa iri ya ṱahe, ndi musi khotsi a Mulisa o lindela u ṋewa thendelo ya u pfi a dzhene.